Ślonsko kopa
Łod niydowna zaczła nom po gowie chodzić ślonsko kopa. Zaczli my medytować, skond łona sie u nos na Ślonsku wziyna. Jak my sie dowiedzieli łod poru kucharek i przocieli ślonskigo warzynio, kopa to je maszket, kiery je podowany łod niydowna, bezmała łod lot siedymdziesiontych i nojwiyncyj na weselach.
A zaczło sie łod tego, że kierejś kucharce, kierej sie fest śpiychało śleciała na zol zista i to co sie ino doło, pozbiyrała do kupy i złonaczyła z tego tako kopka. Inksi zaś padajom, że jak sie kroło na weseli kołocz, to tych kusków z kraja sie niy dowało weselnikom, ino sie to łodkrowało i ukłodało na talyrz, coby sie nic niy zmarnowało i robiło tyż tako kopka.
Toż jak to naprowda było? Łostawiomy Wom do przemyślunku a my sie bierymy za robota.
Co potrzeja?
Biszkopt:
- 3 jajca
- pół szklonki cukru
- wiyncyj niźli pół szklonki mąki
- pół łyżeczki bakpulwru
Krym:
- 3/4 kostki masła
- 3 jajca
- 1/2 szklonki cukru
- cukier waniliowy
Inksze:
- łorzechy, mandle, rozinki
- szpyroń
- biksa ze pfyrzichami
- śmietonka do ubicio
- łowoce na jaki ino sie mo szmak
Toż bierymy sie do roboty:
- Nojprzód biszkopt.
Biołtka łodzielić łod żółtek. Ubić biołtka na piana, poleku dodować cukier, potym po jednym żółtku. Mąka wymiyszać z bakpulwrym. Po troszyczce wsuć mąka do tyj masy i wyrobiać aż sie pokożom taki banie. Forymka wyłożyć papiórym i ciasto fajnie na nij rozprowadzić. Dalij wrazić jom do bratruły nagrzonyj do 170 stopni i piyc ze 40 minut. Upieczony biszkopt łostawić do łochłodniyńcio a potym wrazić do komory abo kaj je zimno i łodczekać śnim jedyn dziyń.
- Na drugi dziyń złonaczyć krym.
Masło utrić łosobno. Jajca ubić z cukrym i cukrym waniliowym. Dodować je poleku do masła, tak długo aż sie wszysjtko fajnie ze sobom złonczy.
- Co dalij?
Biszkopt pokroć na poski. Ułożyć na talyrzu ty poski na łokrongło, pokropić je szpyroniym i sokiym z tych pfyrzichów. Na to dać krym i ty łorzechy, mandle i rozinki i zaś połukłodać poseczki, pokropić, masa, łorzechy i formować to wszyjsko w tako kopka. Na kopa dać bito śmietonka i poukłodać owoce jak sie ino mo w doma.
Trzeja ta kopa gibko zmaszkiecić bo na drugi dziyń niy czuć już szpyroniu i tak dobrze niy bydzie już szmakować.
tsn_Latn szl_Latn szl_Latn szl_Latn szl_Latn hun_Latn slv_Latn pol_Latn szl_Latn pol_Latn tuk_Latn pol_Latn slv_Latn fuv_Latn pol_Latn szl_Latn zul_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn